Lav et referat af nedenstående tekst:

Tekst:
Det er aldrig sket før, at en odder har besøgt butikken 'Godt Kram' i hovedgaden i Aalestrup. - En hund i ny og nær, men vi har aldrig haft vilde dyr her, siger Gert Wolff, der ejer og bestyrer butikken i Aalestrup. Så når en odder ikke bare forvilder sig ind i butikken, men også går til angreb på butiksejeren og en frivillig medarbejder, der forsøger at få dyret gennet ud, så er hændelsen ikke sådan lige at glemme. - Det var vildt ubehageligt, siger Gert Wolff. Han driver butikken 'Godt Kram', der sælger brugte ting og sager og sender overskuddet til godgørende formål i Vesthimmerlands Kommune. Det var ikke Gert Wolff selv, der opdagede den usædvanlige kunde i butikken. Angreb bamse - Der kommer lige pludselig en kvinde løbende ind i butikken og råber, at vi har en odder inde i butikken, siger Gert Wolff. Og ganske rigtigt, da butiksejeren og hans assistent kom ud fra baglokalet lå en odder midt på gulvet i færd med at spise en bamse fra butikkens sortiment. - Vi har døren stående åben, for at få noget frisk luft ind. Den må have sneget sig ind under dørklokken, der sidder lidt højt, siger Gert Wolff. Han forsøgte at få bamsen fra odderen, og forventede egentlig, at dyret ville stikke af, men igen fik Gert Wolff sig en overraskelse. - Den ville overhovedet ikke slippe. Det var fuldstændig lige som, hvis jeg stod med en hund og trak i et tov. Og så begyndte den at hvæse af mig og gik til angreb på mig, siger Gert Wolff. Ifølge butiksindehaveren bed det nu ophidsede dyr sig fast i hans sko og forsøgte derefter at gå til angreb på en kvindelige assistent. - Hun måtte tage en paraply for at få den gejlet væk. Hun skubber den så lidt for lidt ud til bagdøren, forklarer Gert Wolff. Efter odderen havde sat tænderne i nogle kurvemøbler i butikkens baggang, lykkes det butikspersonalet af få den gennet helt ud af bagdøren, hvorefter de ringede til Dyrenes Beskyttelse. Odderen nåede dog at flygte, før det lykkes folkene fra Dyrenes Beskyttelse at indfange den. En helt unaturlig forklaring Ifølge zoolog og odder-ekspert hos Aqua Akvarium & Dyrepark i Silkeborg, Morten Vissing, er odderen formentlig hverken sulten eller syg. - Det er en helt unaturlig adfærd for en odder. De er normalt sky og faktisk ikke lette at få at se i fri natur, siger Morten Vissing. Oddereksperten tvivler på, at det har været sult, der har drevet dyret ind midt i Aalestrup og i flæsket på en bamse. - De sulter ikke ude i naturen. Der er masser af fisk i vandløb og åer, og de er virkelig dygtige til at fange fisk, så det tror jeg altså ikke på, siger eksperten Han skyder i stedet for på, at odderens særegne opførsel skyldes noget helt andet. - Det sker jævnligt, at oddere bliver kørt over og efterlader nogle unger. Så er der nogle mennesker, som finder ungerne og tager dem til sig og begynder at flaske dem op. Det kan man sagtens, og det kan også sagtens gå godt. I starten. - På et tidspunkt vil en odder være en odder, og så begynder den at bide, og så skiller folk sig alligevel af med dem. Og de dyr render så rundt og har et helt unaturligt forhold til mennesker, siger Morten Vissing. Vissing fortæller, at det er forbudt for folk selv at tage oddere ind og opflaske dem. Ifølge zoologen får de en unaturlig adfærd overfor mennesker, der netop resulterer i dyr, der færdes  i byer og kan finde på at angribe mennesker, hvis de bliver pressede. - Man har i virkeligheden to valg, hvis man finder odderunger, der ikke har en mor, siger Morten Vissing. Man kan enten lade naturen gå sin gang og så må ungerne enten klare sig eller gå til på egen hånd. - Eller også kan man ringe til dyreambulancen, som så typisk vil  aflive dyrene, eller i nogle tilfælde så tager vi dem ind og tager os af dem. Men så får de et liv i fangeskab. Når først mennesker har taget dem ind, kan de ikke komme ud i naturen igen, siger zoologen.

Referat:
En odder løb torsdag rundt i Aalestrup og gik også til angreb på en butiksejer, da han forsøgte at genne det normalt sky dyr ud af hans butik. Ekspert kalder dyrets adfærd helt unaturligt.